Notarius lavozimiga tayinlash boʻyicha tanlov oʻtkazish tartibi toʻgʻrisidagi nizomga oʻzgartirish va qoʻshimchalar kiritish haqida
(order, 2019-01-05)

Oʻzbekiston Respublikasi Prezidentining 2011-yil 23-avgustdagi PQ-1602-son “Oʻzbekiston Respublikasi Adliya vazirligi faoliyatini yanada takomillashtirish chora-tadbirlari toʻgʻrisida”gi qaroriga muvofiq hamda notarius lavozimiga tayinlash boʻyicha tanlov oʻtkazish tartibini yanada takomillashtirish maqsadida buyuraman: 1. 2016-yilning 1-iyulidan boshlab notarius lavozimiga tayinlash boʻyicha tanlov oʻtkazishda test sinovlari joriy etilsin. 2. Oʻzbekiston Respublikasi adliya vazirining 2010-yil 20-dekabrdagi 303-mh-son buyrugʻi (roʻyxat raqami 2165, 2010-yil 20-dekabr) (Oʻzbekiston Respublikasi qonun hujjatlari toʻplami, 2010-y., 51-son, 498-modda) bilan tasdiqlangan Notarius lavozimiga tayinlash boʻyicha tanlov oʻtkazish tartibi toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 3. Mazkur buyruq davlat roʻyxatidan oʻtkazilsin va bu haqda Idoraviy normativ-huquqiy hujjatlarni davlat roʻyxatidan oʻtkazish boshqarmasi (B. Boliyev) Idoraviy normativ-huquqiy hujjatlarning davlat reyestriga tegishli yozuv kiritsin. 4. Ishlar boshqarmasi (Z. Toʻlaganov) va Markaziy buxgalteriya (T. Bekboʻtayev) test sinovlari oʻtkazish uchun alohida xona ajratsin va uni kompyuterlar hamda kuzatuv (video) moslamasi bilan jihozlash choralarini koʻrsin. 5. Qonun hujjatlarini turkumlash va huquqiy axborot boshqarmasi (D. Ibragimova) va Huquqiy axborot bilan taʼminlash markazi (Sh. Yaminov) test sinovlari oʻtkazish boʻyicha maxsus dasturiy taʼminot ishlab chiqilishi va oʻrnatilishini taʼminlasin. 6. Notariat, advokatura va FHDY organlari boshqarmasi (D. Yakubova) Toshkent davlat yuridik universiteti (E. Kanyazov) bilan hamkorlikda ijtimoiy, huquqiy va iqtisodiy, xorijiy tillar, axborot-kommunikatsiya texnologiyalari sohasida test savollari va javoblarini ishlab chiqsin. 7. Notariat, advokatura va FHDY organlari boshqarmasi (D. Yakubova) hamda Qonun hujjatlarini turkumlash va huquqiy axborot boshqarmasi (D. Ibragimova) ushbu idoraviy normativ-huquqiy hujjatni barcha manfaatdor shaxslarga yetkazilishi va “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da nashr etilishini taʼminlasin. 8. Mazkur buyruq 2016-yilning 1-iyulidan eʼtiboran kuchga kiradi. 9. Mazkur buyruqning ijrosini nazorat qilish vazir oʻrinbosari A. Usmanov zimmasiga yuklansin. 1. 12-banddagi “24, 36 va 38-bandlarida” degan soʻzlar “175, 24, 36 va 38-bandlarida” degan soʻzlar bilan almashtirilsin. 2. 16-band quyidagi tahrirda bayon etilsin: “16. Tanlov ikki bosqichda oʻtkaziladi: birinchi bosqich — test sinovi; ikkinchi bosqich — yozma-ogʻzaki.”. 3. Quyidagi mazmundagi 171 — 1711-bandlar bilan toʻldirilsin: “171. Tanlovning birinchi bosqichi talabgorlarning ijtimoiy, huquqiy va iqtisodiy, xorijiy tillar, axborot-kommunikatsiya texnologiyalari sohasidagi bilim darajasini aniqlash maqsadida test sinovi shaklida oʻtkaziladi. Test sinovi kompyuterlar hamda kuzatuv (video) moslamasi bilan jihozlangan alohida xonada oʻtkaziladi. 172. Test sinovi jami 50 ta savoldan iborat boʻlib, kompyuterda topshiriladi va har bir savol uchun 2 daqiqa vaqt beriladi. 173. Test sinovini oʻtkazishda ishchi organ xodimi kuzatuvchi sifatida ishtirok etadi. 174. Test sinovi jarayonida talabgorlarga quyidagilar taqiqlanadi: qonun hujjatlaridan, maʼlumot beruvchi va maxsus adabiyotlardan, har qanday turdagi texnika vositalaridan yoki boshqa materiallardan (maʼlumotlardan) foydalanish; boshqa talabgorlar bilan suhbatlashish; test sinovi natijalari aniqlangunga qadar uzrli sabablarsiz test sinovi oʻtkazilayotgan xonadan tashqariga chiqish. 175. Agar talabgor test sinovini topshirgunga qadar unda qatnashishni davom ettirishdan bosh tortsa, u olti oy davomida keyingi tanlovlarga qoʻyilmaydi, davom ettirmaslik sababi uzrli deb topilgan hollar bundan mustasno. Ushbu holat komissiya majlisining bayonnomasida aks ettiriladi. 176. Test sinovi savollari va javoblarini tayyorlash hamda ularni zaruratga koʻra yangilab borilishini taʼminlash ishchi organ tomonidan amalga oshiriladi. 177. Talabgorga tanlovning ikkinchi bosqichida test sinovi natijalariga koʻra quyidagicha ball qoʻshib beriladi: 40 tadan 50 tagacha toʻgʻri javob uchun — 5 ball; 30 tadan 39 tagacha toʻgʻri javob uchun — 4 ball; 25 tadan 29 tagacha toʻgʻri javob uchun — 3 ball. 25 tadan kam boʻlgan toʻgʻri javob uchun ball qoʻshib berilmaydi. 178. Test sinovi jarayoni videotasvirga olinadi. Videotasvir test sinovi jarayoni boʻyicha eʼtirozlar boʻlganda foydalanish uchun ishchi organda bir yil davomida saqlanadi. 179. Test sinovi natijalari u oʻtkazilgan paytning oʻzida aniqlanadi va ishchi organ tomonidan komissiyaga taqdim etiladi. 1710. Test sinovi natijalari tanlovning ikkinchi bosqichida olinadigan ballarga qoʻshib hisoblanadi. 1711. Talabgorlar test sinovini topshirmagunga qadar tanlovning ikkinchi bosqichiga qoʻyilmaydi.”. 4. 18 va 19-bandlar quyidagi tahrirda bayon etilsin: “18. Test sinovi natijalari aniqlangandan keyin tanlovning ikkinchi bosqichi talabgorlarning kasbiy bilimlarini aniqlash maqsadida barcha talabgorlar uchun bir yoʻla bir xonada yozma-ogʻzaki suhbat shaklida oʻtkaziladi. Tanlovning ikkinchi bosqichi jarayonida komissiya aʼzolari va talabgorlardan tashqari begona shaxslarning hozir boʻlishiga ruxsat berilmaydi. 19. Komissiyaning masʼul kotibi mazkur Nizomning 7-bandida koʻrsatilgan hujjatlar asosida talabgorlar boʻyicha maʼlumot tayyorlaydi va ularni test sinovi natijalari bilan birgalikda komissiyaning har bir aʼzosiga taqdim etadi. Komissiya majlisida masʼul kotib unda ishtirok etayotgan komissiya aʼzolarini hamda tanlovda ishtirok etishga qoʻyilgan talabgorlar roʻyxatini, shu jumladan tanlov kuni kelgan va kelmagan talabgorlarning roʻyxatini va test sinovi natijalarini oʻqib eshittiradi. Shuningdek, masʼul kotib tanlovning ikkinchi bosqichini oʻtkazishning qisqacha mazmunini, shu jumladan mazkur Nizomning 23-bandida nazarda tutilgan talablarni tushuntiradi.”. 5. 20-bandning birinchi xatboshisidagi “Tanlov oʻtkazish” degan soʻzlar “Tanlovning ikkinchi bosqichini oʻtkazishning qisqacha” degan soʻzlar bilan almashtirilsin. 6. 21 va 22-bandlar quyidagi tahrirda bayon etilsin: “21. Tanlovning ikkinchi bosqichi beshta savoldan iborat boʻlgan bilet asosida oʻtkazilib, bunda har bir biletning orqa tomonida komissiya raisi va masʼul kotibining imzolari boʻlishi lozim. Biletdagi savollarga yozma javob yozish va ular boʻyicha ogʻzaki javobga tayyorlanish uchun ikki soat vaqt ajratiladi. 22. Biletdagi savollarga yozma javoblar faqatgina tanlov varaqasiga yoziladi. Talabgorga javob yozish uchun tanlov varaqasi yetarli boʻlmagan taqdirda, unga qoʻshimcha tanlov varaqasi beriladi.”. 7. 23 va 25-bandlarning birinchi xatboshilaridagi “Tanlov biletidagi” degan soʻzlar “Biletdagi” degan soʻz bilan almashtirilsin. 8. 24-bandning birinchi jumlasi quyidagi tahrirda bayon etilsin: “Agar talabgor oʻz tanlov varaqasini topshirgunga qadar tanlovning ikkinchi bosqichida qatnashishni davom ettirishdan bosh tortsa, u olti oy davomida keyingi tanlovlarga qoʻyilmaydi.”. 9. 26-bandda: birinchi xatboshi “hisoblab chiqish” degan soʻzlardan keyin “va test sinovi natijalari bilan birgalikda tanlovning yakuniy natijalarini aniqlash” degan soʻzlar bilan toʻldirilsin; ikkinchi xatboshi “guruhi tomonidan” degan soʻzlardan keyin “test sinovi natijalari va” degan soʻzlar bilan toʻldirilsin. 10. 281-band “gʻolib aniqlanmagan” degan soʻzlardan keyin “, shuningdek mazkur Nizomda belgilangan tartibda ikki marta eʼlon berilgan, lekin ushbu boʻsh oʻringa birorta ham talabgor tanlovda ishtirok etmagan” degan soʻzlar bilan toʻldirilsin. 11. 29-bandda: quyidagi mazmundagi oltinchi xatboshi bilan toʻldirilsin: “talabgorlarning tanlovning birinchi bosqichidagi test sinovi natijalari;”; oltinchi — oʻn beshinchi xatboshilar tegishlicha yettinchi — oʻn oltinchi xatboshilar deb hisoblansin; yettinchi xatboshi “talabgor tomonidan” degan soʻzlardan keyin “tanlovning ikkinchi bosqichida” degan soʻzlar bilan toʻldirilsin; oʻninchi xatboshidagi “baholash byulletenlaridagi” degan soʻzlar “tanlovning birinchi va ikkinchi bosqichlarida olingan” degan soʻzlar bilan almashtirilsin; oʻn oltinchi xatboshidagi “Tanlov” degan soʻz “Test sinovi natijalari, tanlov” degan soʻzlar bilan almashtirilsin. 12. 36-banddagi “bir yil” degan soʻzlar “olti oy” degan soʻzlar bilan almashtirilsin. 13. 6-ilova ushbu oʻzgartirish va qoʻshimchalarning ilovasiga muvofiq shaklda bayon etilsin.